सुशील कुमार वर्मा | Issue Dated: जून 9, 2012, गोरखपुर
तबाही बोला रहल बाड़े बालू माफिया
भोजपुरिया इलाका में फइलल नदियन से बालू अउर माटी के खनन अवैध रूप से कऽ के माफिया लोग खाली कमाइए नइखन कऽ रहल बलुक बाढ़ के विनाशलीला के न्योतो दे रहल बाड़े. पढ़ीं गोरखपुर से सुशील कुमार वर्मा के रिपोर्ट...
साल 1998 में आइल प्रलयंकारी बाढ़ अउर ओकर तबाही से भोजपुरिया इलाका अबहियों पुरहर उबर नइखे पावल. एह बाढ़ के कारण प्राकृतिक कम रहे बलुक सिंचाई विभाग के अधिकारियन अउर ठेकेदारन के भ्रष्टाचार आ बालू माफियन के करतूत ढेर रहे. वोइसहू नेपाल के तराईवाला इलाका कहल जाए वाला बहराइच, गोंडा, बलरामपुर, सिद्धार्थनगर, बस्ती, संतकबीरनगर, गोरखपुर, महराजगंज, मऊ, आजमगढ़, देवरिया अउर कुशीनगर जिला के लोगन के हर साल बाढ़ के विपदा झेलल उनकर नसीब बन गइल बा.
प्राकृतिक आपदा प्रबंधन में लागल लोगन के कहनाम ई बा कि बालू आ मिट्टी के अवैध रूप से कारोबार करे वालन पऽ पुरहर अंकश प्रशासन लगावे में सफल हो जाई तऽ एह इलाकन में बाढ़ के खतरा पचास फीसदी तक कम हो सकेला. एह लोगन के मानल बा कि बालू आ मिट्टी के अवैध खनन से नदी के धार मुड़ जाला अउर बांधन में कटान तेज होखे लागेला. एकरा से तटवर्ती खेतन अउर गांवन के बाढ़ अइला पऽ नदी में विलीन होखे के खतरा बढ़ जाला. 1998 अउर ओकरा बाद आइल बाढ़ के समय ई सांचो साबित भइल बा. सिंचाई विभाग के अधिकारियो ई मान रहल बाड़े कि नदियन से बालू आ मिट्टी के अवैध रूप से खनन कइला से बांधन के खतरा बढ़ रहल बा.
असल में ई जिला प्रशासन के जिमेवारी होखे कि ऊ राज्य सरकार के खनिज कर्म निदेशालय के गाइड लाइन के मोताबिक बालू आ मिट्टी खनन लायक नदियन के घाट के पहचान करस, खनन करेवाला ठेकेदारन के पंजीकृत करस, एकरा बाद कवना घाट से केतना बालू आ मिट्टी निकालल जाई एकर निर्धारित कऽ के पंजीकृत ठेकेदारन के बीच घाटन के नीलामी करस. बकिर देखला में ई आ रहल बा कि एहू काम में मजिगर खेल अधिकारी अउर ठेकेदार मिल के खेल रहल बाड़े. स्थिति ई बा कि जिलास्तर पऽ बालू आ मिट्टी खनन ठेकेदार एक दर्जन पंजीकृत बाड़े, तऽ एह जिलन के नदियन से बालू आ मिट्टी खनन करेवाला डेढ़ से दू दर्जन बाड़े. अतने ना, ठेकेदारन के खनन करे के ठेका संत कबीरनगर आ महराजगंज के मिलल बा तऽ ऊ खुदाई गोरखपुर आ कुशीनगर में कऽ रहल बाड़े. बालू आ माटी के एह अवैध कारोबार में एह इलाकन के तमाम बाहुबली अउर सफेदपोश जुटल बाड़े. जेकरा से सरकार के हर साल करोडऩ के राजस्व के चूना लाग रहल बा. एकरा चलते एक ओर जहवां दू जिलन के बीच में सीमा विवाद हो जाला, ओहिजे दोसरा ओर अवैध रूप से खनन आ विरोध करे वालन के माफियन के दबंग पिटाइयो कऽ देले सऽ. सीमा विवाद के एगो बानगी पिछिला महीना देखे के मिलल रहे. आजमगढ़ जिला के सगड़ी तहसील के विंछवल गांव के खाबर आलम के बलुआ भवानी बक्स सिंह गांव में खनन के पट्टा बा. बाकिर गोरखपुर के गायघाट गांव के लोग जिलधिकारी से ई शिकायत कइले कि खाबर आलम खनन के काम गोरखपुर सीमा में कऽ रहल बाड़े. एह शिकायत के गोरखपुर के राजस्व विभाग से जांच करावल गइल. जांच में ई बात सामने आइल कि खनन गोरखपुर के सीमा में नइखे होत बलुक आजमगढ़ के बलुआ भवानी बक्स सिंह गांवे में हो रहल बा. बाकिर बालू के अवैध कारोबार में ई एगो अपवादे मानल जाई. ना तऽ ढेर मामलन में हो रहल बा के पट्टा कहीं के बा आ खुदाई कहीं अउर हो रहल बा. ओइसे एह कारोबार में सबसे ढेर बिना पंजीकृत आ बिना पट्टाधारक कारोबारिए जुटल बाड़े.
अइसन बालू आ मिट्टी के अवैध खनन करे वाला माफियन के बारे में जानकार बतावेलन कि इनकर पुलिस अउर तहसील प्रशासन में बहुते बढिय़ा तालमेल होला. एही से कबो अगर गांव के लोग विरोध करेऽलन तऽ पहिले माफिया अपना दबंगई से विरोधियन के मुंह बंद करे के ·कोशिश करेऽलन. जब ओकरा में सफलता ना मिलेला, तऽ कुछ दिन चुप्पी सधला के बाद फेर कारोबार शुरू कऽ देलन. कुशीनगर जिला में तऽ खनन माफियन के खेल बसपा सरकार के समय से चल रहल बा. हालांकि बाढ़ के लिहाज से ई जिला सबसे ढेर संवेदनशील मानल जाला. 1998 से अब तक साल दर साल एह जिला के लोग बाढ़ के विपदा झेल रहल बाड़े. बाकिर खनन माफियन के आगे जिला प्रशासन लाचार हो जाला. जेकरा चलते जहवां भारी राजस्व के सरकार के चूना लाग रहल बा, ओहिजे एह जिला के हजारो एकड़ खेतिहर भूमि नदी में समा चुकल बिया. जानकार लोग बतावेलन कि नदियन में खनन, ठेका देला के पाछा सरकार के एगो मंशा जहवां राजस्व के होला, ओहिजे दोसर मंशा रहेला कि बालू अउर माटी निकलला से नदियन के गहराई बनल रही. बकिर अवैध खनन से एकरा उलटे हो रहल बा.
नदियन के पाट दिनो-दिन चौड़ा अउर पानी बटोरे के क्षमता कम हो रहल बा. एकरा से नदी के धारा बांध से सटल जा रहल बिया. ई स्थिति तटवर्ती खेतन अउर गांवन खातिर खतरनाक साबित हो रहल बा. अवैध रूप से खनन कुशीनगर के छोटी गंडक नदी में कसया तहसील के पुरैनी, खाडग़ंज, लक्ष्मीपुर, सिकटिया, अकटहां, भिउरा, हसनगंज, टेढिय़ाघाट, सुअरहां घाट, साहबगंज, मिश्रौली, हेतिमपुर, हाटा तहसील के अथरहां, मुडि़ला हरपुर, दुबौली, भिउरा, अउर, पडरौना तहसील के बैकुण्ठी, बेलवाघाट, मकुनही घाट पऽ आजुओ जारी बा. अइसहीं बड़ी गंडक में पडरौना तहसील के मदनपुर, भैंसहा, तमकुहीराज तहसील के पिपराघाट, घघवा, जगदीश, जबही दयाल, बिरवट, कोन्हवलिया अहिरौली दान, शिवाघाट आदि कई जगह पऽ अवैध खनन हो रहल बा. इहे हाल गोरखपुर जिला के नदी घाटन के बा. काहेंकि जिला में खाली सत्तरह लोगन के खनन पट्टा मिलल बिया. बकिर जिला के कवनो नदी अउर ओकर कवनो घाट अइसन नइखे जहवां अवैध रूप से खनन होत ना देखाई देवे. आलम ई बा कि गोरखपुर महानगर के बचावे वाला लहसड़ी अउर हबर्ट बांध के नीचहूं अवैध खनन के कारोबार धड़ल्ले से चल रहल बा. पिछिला महीना वरिष्ठ पुलिस अधीक्षक आशुतोष कुमार सख्ती दिखवले तऽ एक्के दिन में लहसड़ी से दू गो जेसीबी मशीन, दस गो ट्रैक्टर-ट्राली समेत दस लोग धरा गइले. इहे हाल कैंपियरगंज क्षेत्र के राप्ती अउर रोहिन नदियन पऽ बा. एहिजो ·ई बरिस से हो रहल अवैध खनन के चलते दूनो नदी धारा बदले के कगार पऽ आ गइल बिया. रोहिन नदी के मछलीगांव, भौराबारी, सोनाटीकर, अलगटपुर, अकटहवां, चिउंटहवां अउर राप्ती नदी के गायघाट, बंजरहा, मिरिहिरिया, गेरुई, नेतवर, बढय़ा क्षेत्र अवैध खनन खातिर खूब चर्चित बाड़े सऽ. अइसहीं सहजनवां थाना के सुरगहना गांव के पास खनन माफिया बांध काटि के राह बना लेले बाड़े. एहिजे के नदी से बालू निकाल के 1500 रुपया ट्राली बालू सहजनवां अउर आसपास में बेच रहल बाड़े. मजा के बाति तऽ ई बा कि पुलिस आ तहसील प्रशासन इनका खेलाफ कुछ करे के पहिलहीं माफियन के खबर मिल जाला अउर ऊ सचेत हो जाले. महराजगंज आ देवरिया जिलो अछूता नइखे. महराजगंज के घुघली इलाका के छोटी गंडक के किनारे तिलवनिया, घुघली बुजुर्ग, बिरैचा, विरैची, विश्वनाथपुर, मेदिनीपुर, केवटनिया टोला, कडिय़ार, विशुनपुर, भिसवां उर्फ कोटिया गांव के लोग कई बरिस से अवैध खनन के तबाही झेल रहल बाड़े. एह गांवन के खेती नदी में विलीन होखे से किसान भूमिहीन हो चुकल बाड़े. बहरहाल, सूबा में सपा सरकार बनला के बाद सिंचाई मंत्री शिवपाल सिंह यादव अवैध खनन के सवाल पऽ जिलाधिकारियन के कड़ा निर्देश देले बाड़े. एकरा से कुछ जिलन में अवैध रूप से हो रहल खनन रोकला के बाद जिला प्रशासन के तेवर कड़ा हो गइल बा. बाकिर अब देखे के ई बा कि राजनीतिक संरक्षण वाला एह बाहुबलियन पऽ प्रशासनिक के सख्ती के केतना असर होला.
अवैध खनन करेवाला आ जिम्मेदार अधिकरियन के खैर नइखे
अवैध खनन रोके के दिशा में शासन के रुख भांप के अब कई जिलन के अधिकारी कड़ा रुख अपनावे लागल बाड़े. गोरखपुर के डीएम रवि कुमार अवैध खनन के मिल रहल शिकायतन के परीक्षण करइले. जेकरा में जानकारी मिलल कि लेखपाल, अमीन, दारोगा आ हलका सिपाही अपना क्षेत्र में ना रहेले. लिहाजा ऊ अपना कनीय अधिकारियन के एगो पाती भेज के कड़ा निर्देश देले. जेकरा में लिखले बाड़े कि रउआ सब तमाशा देखल बंद कऽ के इलाका में निकलीं जा. एकरा में एगो नया कार्य योजनो देले बाड़े. डीएम ई स्वीकरले कि बिना सांठ-गांठ के इलाका में अवैध खनन संभव नइखे.
खनन के का बा व्यवस्था जिला प्रशासन से मिलल जानकारीर के मोताबिक गोरखपुर जिला में खाली सत्रह लोगन के खनन के पट्टा मिलल बा. ई पट्टाधारक अनापत्ति प्रमाण के आधार पऽ खुदाई करेऽलन अउर बालू खनन के 61 रुपया आ माटी खनन के 9 रुपया घन फुट के हिसाब से राजस्व जमा करे के प्रावधान बा. एह लोगन के सचेत कइल बा कि नदी में कहां ई खुदाई कऽ सकेऽलन. नदी में जहवां खोदे से बाढ़ के खतरा बा ओहिजा रोक लगावल बा. एकरा अलावा गांव सभा आ सरकार के मलिकाना हक वाला जमीन, सडक, रेल लाइन, बांध के सटल जमीन, श्मशान के जमीन, कब्रिस्तान, धार्मिक भवन, बाग, आबादी वाला इलाका, संरक्षित, वन क्षेत्र आ नगर निगम, प्राधिकरण क्षेत्र से मिट्टी खनन पर रोक बा.
पुलिस के लखेद लेले माफिया कई जिलन में खनन माफिया अपना दबंगई के बल पऽ अवैध खनन कऽ रहल बाड़े. पिछिला दस मई के वरिष्ठ पुलिस अधीक्षक के निर्देश पर गोरखपुर के बड़हलगंज पुलिस घाघरा नदी के किनारे हो रहल बालू के अवैध खोदाई रोके पहुंचल तऽ खनन माफिया गांववालन के साथे मिल के लाठी-डंडा समेत पुलिस के जवानन के खदेड़ देले.
ठेका संत कबीरनगर के खुदाई गोरखपुर में
गोररखपुर के कुआनो नदी से संत कबीरनगर के पट्टाधारक अवैध खुदाई करा रहल बाड़े. पाकडाड़ के ग्राम प्रधान महेंद्र जायसवाल बतवले कि फुलवा ग्रामसभा में बालू खनन के ठेका भइल, बाकिर पट्टाधारक पाकड़घाट से बालू ले जा रहल बाड़े. एकर विरोध कइला पऽ ओकर दबंग लोगन के पिटाई कऽ देले आ पुलिसो हमनी के मददो ना कइलस.
bho_Deva bho_Deva bho_Deva bho_Deva bho_Deva bho_Deva bho_Deva bho_Deva mag_Deva bho_Deva bho_Deva bho_Deva awa_Deva bho_Deva